**Despre noi**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

despre noi s-ar scrie multe…

am putea fi eroi de vechi romane,

cu dragostea ce-şi soarbe

triumful de final.

tu ai fi iubirea însăşi,

eu doar o greşeală de tipar.

am putea fi salahori de raiuri,

să ne strângem pietrele din inimi

într-un adăpost de cosmos şi visări.

tu ai fi întreg celestul,

eu prima treaptă din noroi.

am putea fi univers poetic,

să ne plângă în ritmul duioşiei

atâţia ochi de cititori…

tu să porţi coroana muzei,

eu uzura de poet

am putea fi opere de artă,

să se întrebe în glas retoric

voci de critici circumspecţi

de suntem esenţa vie a nemuririi

sau rodul unui supliciu de artist.

tu ai fi paleta de culori a lumii,

eu un colţ de ramă zdrențuit.

am putea fi cer de astre,

să ne ştim licăriri pe de rost

și în neant să ne cuprindem

ca şi cum ne leagă un singur dor.

tu ai fi încântătoarea lună,

eu praf cosmic din eter.

am putea fi limba unor timpuri noi,

să ne împrăştie întruna autorii

în poveşti şi versuri peste foi.

tu ai fi literatura,

eu o notă de subsol.

am putea fi…

dar suntem doar teorii abstracte

cu definiţii tulburi de fericiri.

şi tu

şi eu

ne sufocăm în reciprocitate

deşi din noi se poate respira.